༈ རང་བྱུང་རིག་པའི་རྒྱུད་ཀྱི་ཏི་ཀ་གསལ་བྱེད་
དུང་གི་སྤར་ཁབ་བཞུགས་སོ༔

རང་བྱུང་ཡེ་ཤེས་མངོན་དུ་གྱུར༔ རྒྱུན་ཆད་མེད་ལ་ཕྱག་འཚལ་ལོ༔ འབྲས་བུ་ཡོངས་རྫོགས་རང་བྱུང་རིག་པའི་རྒྱུད་འདི་ལ་གསུམ་སྟེ༔ ཀླད་ཀྱི་དོན་དང་༔ གཞུང་གི་དོན་དང་༔ མཇུག་གི་དོན་ནོ༔ དང་པོ་ཀླད་ཀྱི་དོན་ལ་གསུམ་སྟེ༔ སྒྲ་སྐད་ཤན་སྦྱར་བ་་དང་༔ མཚན་དོན་བསྟན་པ་དང་༔ ཕྱག་འཚལ་བའོ༔ དང་པོ་སྐད་ཤན་སྦྱར་བ་བསྟན་པ་ནི༔ ཡང་དག་གསང་བའི་སྐད་དུ༔ མ་མ་ཀུ་ལི་ས་མནྟ༔ ཞེས་པའི་སྒྲ་དེ་བོད་སྐད་དུ་བསྒྱུར་བས་རྒྱུད་ཀྱི་མཚན་རང་བྱུང་རིག་པའི་རྒྱུད་ཅེས་བྱུང་བའོ༔ གཉིས་པ་མཚན་གྱི་དོན་བསྟན་པ་ནི་རང་བྱུང་ཞེས་པ་ནི༔ རང་གི་རིག་པའི་ཡེ་ཤེས་རྒྱུ་རྐྱེན་ལ་རག་མ་ལུས་པར་རང་བྱུང་བས་རང་བྱུང་ཞེས་བྱའོ༔ རིག་པའི་རྒྱུད་ཅེས་པ་ནི༔ རང་བྱུང་རིག་པ་དེ་ལ་འཁོར་འདས་ཀྱི་ཆོས་ཐམས་ཅད་འབྲེལ་བས་རྒྱུད་ཅེས་བྱའོ༔ གསུམ་པ་ཕྱག་འཚལ་བ་ནི༔ རང་བྱུང་རྒྱུན་ཆད་མེད་ལ་ཕྱག་འཚལ་ལོ༔ ཞེས་པས་རང་བྱུང་གི་རིག་པའི་ཡེ་ཤེས་རྒྱུན་ཆད་མེད་ལ་ཕྱག་འཚལ་བ་ནི་གཉིས་སུ་མེད་པའོ༔ ད་རྒྱུད་ཀྱི་གཞུང་དོན་དངོས་ལ་བཞི་སྟེ༔ སྟོན་པ་གང་གིས༔ གནས་གང་དུ༔ འཁོར་གང་ལ༔ རྒྱུད་ཀྱི་དོན་གང་གསུངས་པའོ༔ སྟོན་པ་ནི༔ རྒྱུད་ལས༔ སྟོན་པ་ཀུན་བཟང་ཡབ་ཡུམ་གྱིས༔ ཞེས་པས༔ སྟོན་པ་ནི་ཆོས་སྐུ་སྐྱེ་བ་མེད་པའོ༔ གནས་ནི༔ རང་བྱུང་རིག་པའི་རྒྱུད་གསུངས་པ༔ ཅེས་པས༔ རང་བྱུང་གི་དབྱིངས་སུ་རིག་པ་མངོན་སུམ་པའི་རྒྱུད་གསུངས་པའོ༔ འཁོར་ནི༔ ཨེ་མ་རང་རིག་འཁོར་རྣམས་གསོན༔ ཅེས་པས༔ རང་བྱུང་གི་ཡེ་ཤེས་དེ་རྟོགས་པར་བྱེད་པའི་རྩལ་ནི་འཁོར་རོ༔ ད་རྒྱུད་ཀྱི་གཞུང་དོན་དངོས་བསྟན་པ་ནི༔ རང་བྱུང་་ཡེ་ཤེས་ཉག་གཅིག་དོན༔ ཞེས་པ་ནི༔ རང་བྱུང་ཞེས་པ་རིག་པ་རྒྱུ་རྐྱེན་ལས་གྲོལ་བ་སྟོང་གསལ་ལྷུན་གྱིས་གྲུབ་པ་འདིའོ༔ ཡེ་ཤེས་ཞེས་པ་ནི༔ དེའི་དོན་འགག་མེད་དུ་གསལ་བ་འདིའོ༔ ཉག་གཅིག་དོན་ཞེས་པ་ནི༔ གསལ་ཡང་རང་བཞིན་མ་གྲུབ་སྟེ་དབྱེར་མེད་པའོ༔ ཐལ་འགྱུར་ལས༔ ཡེ་ཤེས་རང་ངོར་གནས་པ་ལ༔ གསུམ་གྱི་ཚུལ་དུ་དབྱེར་མེད་དོ༔ ཞེས་་སོ༔ རང་ཤར་ལྷུག་པ་གཟའ་གཏད་བྲལ༔ ཞེས་པ་ནི༔ གོང་དུ་བསྟན་པའི་རིག་པའི་ཡེ་ཤེས་དེ༔ རང་བྱུང་རང་ཤར་རྟོགས་པའི་ཚེ་ན་ཅིར་སྣང་གཟའ་གཏད་བྲལ་བའི་ལྷུག་པ༔ གྲོལ་ལེ༔ བུན་ནེ༔ ཕྱད་དེ་བ་ཞིག་་འབྱུང་བའོ༔ ཀློང་གསལ་ལས༔ རིག་པ་རྟོགས་ཚེ་འཛིན་པ་གྲོལ༔ ཅེས་སོ༔ དེ་ཡི་མཐར་འཛིན་གྲོལ་གྱུར་ན༔ ཅེས་པར༔ གོང་གི་འཛིན་མེད་རང་གྲོལ་དེ་ལའང་༔ ད་རང་གྲོལ་དུ་སོང་སྙམ་པ་ཙམ་གྱི་ང་རྒྱལ་རང་་སར་གྲོལ་ཏེ༔ འཁོར་འདས་ཆོས་རྣམས་ཐམས་ཅད་ཀྱང་༔ རང་བྱུང་རིག་རྩལ་ཀློང་དུ་གྲོལ༔ ཅེས་པས༔ གོང་ལྟར་གྲོལ་བའི་ཚེ་ན༔ རྩ་བ་རང་བྱུང་གི་ཡེ་ཤེས་ལས་གྱེས་པའི་ཆོས་ཀྱི་སྒོ་མོ་བརྒྱད་ཁྲི་བཞི་སྟོང་ལ་སོགས་པ་འཁོར་འདས་ཀྱི་ཆོས་ཐམས་ཅད་ཀྱང་རིག་པའི་རྩལ་གྱི་ཀློང་དུ་ཀུན་རང་གྲོལ་དུ་གྲོལ་བའོ༔ རང་ཤར་ལས༔ འཁོར་འདས་ཆོས་ཀུན་རིག་པར་གྲོལ༔ ཅེས་སོ༔ གསུམ་པ་མཇུག་གི་དོན་ལ་གཉིས་ཏེ༔ རྒྱུད་ཀྱི་ཡོན་ཏན་དང་བཀའ་རྒྱས་གདབ་པའོ༔ ཡོན་ཏན་བསྟན་པ་ནི༔ འདི་ལ་བཏགས་གྲོལ་སངས་རྒྱས་ཞེས༔ མ་བྱུང་མི་འབྱུང་འབྱུང་མི་འགྱུར༔ ཞེས་པས༔ རྒྱུད་འདིའི་དོན་རྟོགས་ན་ཨ་ཅང་ཆེས་ཏེ༔ བཅངས་པ་དང་རེག་པ་ཙམ་གྱིས་སངས་རྒྱ་བའི་རྒྱུད་འདི་ནི་དུས་གསུམ་དུ་མི་འབྱུང་ངེས་སོ༔ རང་ཤར་ལས༔ མཚན་མར་འཛིན་པའི་འཁོར་བ་སངས༔ ཡེ་ཤེས་སྐུ་ཉིད་དོན་ལ་རྒྱས༔ སངས་རྒྱས་ཞེས་ཀྱང་དེ་ལ་བྱ༔ ཞེས་སོ༔ རྒྱས་གདབ་པ་ནི༔ སྐུའི་རྒྱ༔ གསུང་གི་རྒྱ༔ ཐུགས་ཀྱི་རྒྱ་ཡོད༔ ཅེས་པ་ནི༔ སྣོད་དང་མི་ལྡན་པ་ལ་གསང་བའི་དོན་ཏེ༔ ལུང་ལས༔ གསང་སྔགས་སྣོད་མིན་རྣམས་ལ་གསང་༔ ཞེས་སོ༔ འབྲས་བུ་ཡོངས་རྫོགས་རང་བྱུང་རིག་པའི་རྒྱུད་ཀྱི་ཏི་ཀ་གསལ་བྱེད་དུང་གི་སྤར་ཁབ་འདི༔ ལས་ཅན་ཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ བྱས་ཨུ༔